Преюдициално запитване, отправено от Апелативен съд - София (България) на 22 април 2025 година – наказателно производство срещу RT
(Дело C-293/25, Могучев 1 )
Език на производството: български
Запитваща юрисдикция
Апелативен съд - София
Жалбоподател в главното производство
RT
Ответник в производство
Софийска апелативна прокуратура
Преюдициален въпрос
Трябва ли разпоредбите на чл. 8, пар. 1 и чл. 25 от Рамково решение 2008/909/ПВР1 на Съвета от 27 ноември 2008 година за прилагане на принципа за взаимно признаване към съдебни решения по наказателни дела, с които се налагат наказания лишаване от свобода или мерки, включващи лишаване от свобода, за целите на тяхното изпълнение в Европейския съюз да се тълкуват в смисъл, че допускат национална правна уредба и съдебна практика, според която сезиран с решение за налагане на наказание „лишаване от свобода“ и удостоверение по чл. 5, пар. 1 от същото рамково решение национален съд може да приложи различна, предвидена във вътрешното право процедура за признаване и изпълнение на решението, от процедурата, предвидена във вътрешното право, с която е транспонирано същото рамково решение, в случаите, когато удостоверението и решението са изпратени след постановен отказ от съд на същата държава да бъде изпълнена Европейска заповед за арест и е поето задължение да бъде изпълнено наказанието съгласно чл. 4, пар. 6 от Рамково решение № 2002/584/ПВР2 на Съвета от 13 юни 2002 година относно европейската заповед за арест и процедурите за предаване между държавите членки?
____________
1 Името на настоящото дело е измислено. То не съвпада с истинското име на никоя от страните в производството.
1 OB L 327, 2008 г., стр. 27
1 OB L 190, 2002 г., стр. 1; специално българско издание: глава 19, том 6, стр. 3